Kegyelem nektek és békesség Istentől a mi Atyánktól és az Úr Jézus Krisztustól!

1Móz 2, 4b-15
*Amikor az Úristen a földet és az eget megalkotta,5még semmiféle mezei fű nem volt a földön, és semmiféle mezei növény nem hajtott ki, mert az Úristen még nem bocsátott esőt a földre. Ember sem volt, aki a földet megművelje.6Akkor forrás fakadt a földből, és mindenütt megöntözte a termőföld felszínét.7Azután megformálta az Úristen az embert a föld porából, és az élet leheletét lehelte az orrába. Így lett az ember élőlény. Ültetett az Úristen egy kertet Édenben, keleten, és ott helyezte el az embert, akit formált.9Sarjasztott az Úristen a földből mindenféle fát, szemre kívánatosat és eledelre jót; az élet fáját is a kert közepén, meg a jó és a rossz tudásának fáját. 10Édenből pedig fakadt egy folyó, hogy a kertet öntözze; onnan aztán szétágazott, és négy ágra szakadt.11Egyiknek Písón a neve. Ez megkerüli Havílá egész földjét, ahol arany van.12Ennek a földnek az aranya jó. Van ott illatos gyanta és ónixkő.13A második folyónak Gíhón a neve. Ez megkerüli Etiópia egész földjét.14A harmadik folyónak Tigris a neve. Ez Assúr keleti részén folyik. A negyedik folyó pedig az Eufrátesz. 15Fogta tehát az Úristen az embert, és elhelyezte az Éden kertjében, hogy művelje és őrizze azt.*

Isten kegyelemmel ültetett Gyülekezete!

Gyermek koromtól kezdve nagyon szeretek legozni. Nem tagadom, ez még ma is így van, ha időm engedi, akkor nagyon szívesen ülök le a gyermekeimmel építeni.
Ma azonban ez már többről szól, mint gyermekként. Az a része nem változott, hogy szeretek leülni, megálmodni egy építményt, aztán órák, vagy napok alatt szépen kidolgozva megalkotni a nagy művet, gondosan figyelve minden egyes elképzelt részletre. Szeretem látni, megtapasztalni, ahogy létrejön kockáról kockára, megoldásról megoldásra az, amit megálmodtam. Ma azonban már nem a magam számára alkotok, hanem a gyermekeimnek. Elmondják, hogy mire vágynak, én elképzelem és megvalósítom. Aztán átadva látom az örömüket, látom ahogy felfedezik benne az apró meglepetéseket, látom, ahogy játszanak vele és hálásak érte.
Öröm van ilyenkor a szülő szívében, hiszen adhatott valamit. Valamit, amiről ő is tudja, hogy értékes, és amit a gyerekek is valódi hálával és örömmel fogadnak.
Mi szokott lenni gyakran a bökkenő ebben az idilli képben? Az, hogy vita támad közöttük, valami egyet nem értés a játékban, az igazságos használatban, vagy épp abban, hogy később kinek a felelőssége eltenni a szoba közepéről. A vége pedig az lesz, hogy a durvuló vita közben egyszercsak romba döntik, vagy sértődésből direkt ellehetetlenítik a másik játékát, vagy senki sem hajlandó tenni érte, ott marad a szoba közepén gazdátlanul és tényleg baleset éri így.
Én pedig szomorúan szemlélem, hogy a szeretettel készített ajándék, az, amiben örömük volt, az, amit együtt még sokáig használhattak volna, a nekik szánt gyönyörű alkotás végül romba dőlt.

Mai igeszakaszunk, az úgynevezett második teremtés történet – ami alapvetően hibás hozzáállás, hiszen időrendben biztos, hogy ez keletkezett előbb – szóval ez az igaszakasz ugyan sok mindent mondd el a számunkra, de úgy érzem, hogy részben pont Istennek erről a nagyon hasonló tapasztalatáról szól. Ahogy szeretettel megalkot, életre hív, valami igazán gyönyörű, lenyűgöző, hihetetlenül összetett, a legapróbb részletig kidolgozott csodát, odaajándékozza a gyermekének, az embernek és bár van némi hála is, de mégis azt kell megélnie, ahogy az irigység, az erőkaszakosság, a hataloméhség, a felelőtlenség miatt, romba döntik a gyermekei az Ő csodálatos alkotását.

Beszélhetnénk most kizárólag a teremtett világról, hiszen így a Teremtés ünnepi Hetének kezdetén időszerű lehetne. Azonban a Bibliánk első fejezetei nem véletlenül nem szó szerint értendőek, hanem úgy, mint hitvallások, amikben történetek formájában vallják meg az akkori emberek a hitüket. Éppen ezért biztosan mondhatom, hogy több van bennük, mint maga az egyszerű leírás. Habár így is nagyon bőséges témát adnak, de ha már csak az eredeti héber nyelv szavain értelmeznénk a szöveget, már akkor is bőséges többletet tapasztalnánk. Két példa csak: ott van például az a gyönyörű szó pár, hogy „az embert a föld porából”, ezek pedig nem véletlenül majdnem teljesen megegyező szavak, egy szógyökről épülnek fel: ádám és ádámah. Ember és a föld, majd pedig az ember eredetének másik összetevője is egy szópárral íródik le: az élet lehelete és az Isten lelke. Lehelet és lélek – amik valóban életet adnak a teremtménynek – és ezek a szavak szintén egy szógyökről származnak. Érezzük, hogy milyen elemi, mély szinten határozza meg itt az embert, hogy mit is jelent embernek lenni. Olyan valaki, akiben ott a föld, a teremtett világ valósága és, akivel Isten megosztja, a leheletével, az Ő örök létezésének valóságát, így tesz élővé ma téged is a te mennyei Atyád.

Hihetetlenül szép szerintem, ahogy apró szókapcsolatokkal ilyen mélységben fejezték ki, hogy mit is jelent Istenhez, mint Teremtőhöz tartozni, miközben mi mégis itt vagyunk a világban.
Hogy mit is jelent, hogy téged és engem is Isten az Ő kegyelméből élővé tesz, az Ő lelke által valóban többé tesz a múló földi pornál, Önmagát osztja meg mibennünk is.
Nagyon mélyen meg tudnak érinteni ezek a teremtés leírások, ahogy megfogalmazódik bennünk, hogy Isten micsoda szépséget, micsoda összetett csodát hív bennünk életre, hogy ez a csoda ott van tebenned, énbennem, a szomszédban és minden egyes embertársamban a világon. Ez a kezdetek kezdete előtt is jelen lévő gondoskodó szeretet, a kegyelemnek ez a mélysége, ez kellene, hogy meghatározza: az önképünket, azaz a helyes önbecsülésünket, - a hitünket, azaz a mennyei Atyánkba vetett bizalmunkat, - az egymással való kapcsolatunkat, azaz a testvérségünket - ez kellene, hogy felkiáltójelként ott legyen mindig előttünk, mikor épp bármilyen módon pusztítani kezdenénk az Úr által nekünk ajándékozott kerteket.

Mert sok féle kert van szerintem mindannyiunk életében, amiket Isten ültetett, nekünk ajándékozott, de legalább olyan felelőtlenül tudunk bánni velük, mint a gyermekek a legoépítményekkel. Van elhívásunk a megőrzésre és a jó uralkodásra – bár talán felelősebb lenne pásztorolásnak fordítani – és mégis a felnőtt társadalom is irigykedik, viszálykodik, az erőszak különböző fegyvereit használja, felelőtlenül kizsákmányol és aztán csodálkozik, annyi minden dől romba körülötte.
És most nem arról beszélek főleg, hogy a természet hogyan pusztul a hatásunkra, hanem arról, hogy népek, társadalmak, barátságok, szülő-gyermek kapcsolatok, szerelmek, sőt Isten plántált és gondozott gyülekezetei is, hogy tudnak pusztulni, romba dőlni miattunk. Ahogyan a teremtett világot, úgy aknázzuk ki, zsákmányoljuk ki, tapossuk el, pontosan úgy mindezeket is magunk körül. És csodálkozunk, hogy nem csak állatfajok kerülnek a kihalás szélére, de lelkileg mi maguk is, a közösségeink is, még a keresztény közösségek is.

Pedig csodákat, az élet teljességét kaptuk a kezeink közé, igaz szeretettel és kegyelemmel ültetett kertet kaptunk az életünkbe: benne bőven termő emberi, sőt krisztusi kapcsolatokat, igazi aranyat, azaz igazi felfedezhető kincseket, az élethez minden szükséges jó alapot, mint az igében szereplő bővizű folyókat, - és még sorolhatnám, de ha nem értjük meg, hogy mit jelent az „őrizni, művelni és jól uralkodni” mindezekkel, úgy, ahogy a Teremtőtől kapott megbízásunk szól – nem parancsként, hanem féltő szeretettel -, akkor romba fogunk dönteni mindent ezek közül. Nem a bolygó élhetetlenné válása, nem a klímakatasztrófa fog kipusztítani minket, hanem az, hogy ezeket a nekünk ajándékozott, Krisztus által a szívünkbe plántált csodákat nem becsüljük meg. Az az ember kihalásának, az én és a te lelki kipusztulásunknak a valós veszélye, ha nem tanuljuk meg őrizni, művelni és jó uralkodóként használni a hálát, a békességet, a hitet, a reményt, a szeretetet. Ha ezeket megmérgezitek, ha ezeket tövestül kiírtjátok, akkor elpusztulnak azok a krisztusi kertek, azok a mennyei Atyátoktól kapott közösségeitek, amikben élhetnétek.

Ne higgyétek el, hogy ennek így kell lenni, hogy ez lenne az élet, a világ, vagy a teremtés rendje! Ne higgyétek el, mert nem a pusztulás és az attól való félelem a rend! Ne feledjétek el, hogy a ti mennyei Atyátok mindegyikőtöknek egyesével, az Élet, az Ő szeretetének a lehelletét adta.
Egy gyermekmese sorai jutnak eszembe, ami valahogy így hangzik: *„Milyen a világ? — kérdezte egy szép napon Nyulambulam tanító bácsi az iskolában. — Gyönyörű! — vágta rá boldogan a nyulacska, de az öreg nyúl mérgesen dobbantott. Ostobaság! Félni kell! A világ veszélyes!”*

Sokszor úgy tűnik, hogy mára a felnőtt társadalom tényleg olyan lett, mint Nyulambulam tanító bácsi, mint ezek a mesebeli felnőttek, akiknek ez lett a látásuk, ez lett a hitvallásuk: „Félni kell és a világ gyönyörűsége ostobaság.”.
Ez a Krisztust nem ismerő világ, az Isten szeretetét és kegyelmét nem ismerő világ hitvallása lehet csak és tényleg sokszor hangos, de nekünk nem szabad elhinnünk, nem szabad eltanulnunk ezt! Mert a keresztény ember ismeri a kegyelmet, meg tudja látni, hogy a világ, a kapott kertjeink igenis gyönyörűek. Gyönyörűek, ahogy a kisnyúl mondja a tanítóbácsinak, ahogy a teremtés történet megfogalmazói vallják, ahogy a te mennyei Atyád neked szánta. Azért gyönyörű, amiért az üres sír is az, azért, mert Isten kipusztíthatatlan szeretete mutatkozik meg benne.
Ahogy Weöres Sándor írja az Ének a teremtésről című versében:
„S hogy fény legyen itt lenn
ha a Hold kiapadt:
kigyujtotta Isten
a csillagokat.
Nem-változók, aprók, kemények:
örök szeretetről beszélnek.
S ha burkot vonnak az égre a rémek:
eltűnnek, aztán megint visszatérnek.”

Ezt a teremtésünk előttől el nem múló szeretetet kellene meglátnunk, nekünk is felkiáltva, hogy „Gyönyörű!” és ezt megőrizni, művelni és ezzel uralkodni minden kertünkben, amivel a Teremtőnk megajándékozott minket! Legyetek így a krisztusi szeretet hitvalló kertészei!
Ámen